b'\n_START_ARTICLE_\nUstanova dr. \xc5\xa0iftarjeva fundacija\n_START_PARAGRAPH_\nUstanova dr. \xc5\xa0iftarjeva fundacija je nevladna, neprofitna organizacija in pravna oseba zasebnega prava, ki se posve\xc4\x8da varstvu kulturne in naravne dedi\xc5\xa1\xc4\x8dine, \xc5\xa1e posebej ohranitvi in razvoju Vrta spominov in tovari\xc5\xa1tva na Petancih ter uresni\xc4\x8devanju znanstveno-raziskovalnih ciljev, tesno povezanih s kulturno dejavnostjo._NEWLINE_Sklep o ustanovitvi je bil sprejet novembra 1995,  Ustanova pa je za\xc5\xbeivela s podpisom Akta o ustanovitvi, 5. julija 1996._NEWLINE_Sede\xc5\xbe fundacije je v Vrtu spominov in tovari\xc5\xa1tva, na Petanjcih 11, 9251 Ti\xc5\xa1ina.\n_START_SECTION_\nNastanek in cilji\n_START_PARAGRAPH_\nFundacija je nastala na pobudo dr. Vaneka \xc5\xa0iftarja, najprej zato, da bi lahko Vrtu spominov in tovari\xc5\xa1tva na Petanjcih zagotovil kakovostno vzdr\xc5\xbeevanje in razvoj. \xc5\xbde od sredine osemdesetih let se je zavzemal, da bi zagotovil stabilnej\xc5\xa1o osnovo za ohranitev, vzdr\xc5\xbeevanje in razvoj Vrta  ter za razvoj dejavnosti, ki so vsebinsko, simbolno in razvojno povezane z Vrtom. Hkrati pa je ustanova zasnovana kot aktiven dru\xc5\xbebeno kulturni prostor, kot \xc2\xbbneko duhovno zbirali\xc5\xa1\xc4\x8de, ki ne bo te\xc4\x8dajni\xc5\xa1ko in komisijsko, kamor bodo ljudje radi hodili\xc2\xab\xc2\xa0, kot mu je davno v pismu predlagal pisatelj in prijatelj Mi\xc5\xa1ko Kranjec._NEWLINE_Sklep o ustanovitvi javnega zavoda je bil sprejet novembra 1995, ob 50. obletnici Vrta spominov in tovari\xc5\xa1tva na Petanjcih. S podpisom Akta o ustanovitvi, 5. julija 1996, pa je ustanova za\xc5\xbeivela svoje \xc5\xbeivljenje. Prvi ustanovitelji so bili\xc2\xa0: dru\xc5\xbeina \xc5\xa0iftar, ZZB NOB, ZRC SAZU, Univerza v Mariboru, ob\xc4\x8dine Ti\xc5\xa1ina-Cankova, Murska Sobota, Gornja Radgona in podjetja Mura, Zavarovalnica Triglav, Radenska, Pomurska banka. Ministrstvo za znanost in tehnologijo RS je oktobra 1997 izdalo odlo\xc4\x8dbo o soglasju k aktu o ustanovitvi (Ur. List RS,1997/\xc5\xa1t. 68). Julija 1998 se je konstituiral zbor ustanoviteljev Ustanove in izvolil organe Ustanove. Po letu 2005 se je krog ustanoviteljev pove\xc4\x8dal \xc5\xa1e z ob\xc4\x8dinami Cankova, Moravske Toplice, Dobrovnik, Puconci, Radenci, Lendava, Ljutomer in Beltinci._NEWLINE_Prvi, dolgoletni predsednik uprave Ustanove je bil dr. Oto Luthar, direktor ZRC SAZU, prvi predsednik Programskega sveta pa akademik dr. Anton Vratu\xc5\xa1a, ki je svet vodil ve\xc4\x8d kot 10 let in je \xc5\xa1e vedno aktiven soustvarjalec \xc5\xbeivljenja in podobe Ustanove._NEWLINE_Ustanovitelji so z aktom o ustanovitvi opredelili poslanstvo Ustanove \xe2\x80\x93  ohranjanja naravne in kulturne dedi\xc5\xa1\xc4\x8dine, razvijanja in utrjevanja so\xc5\xbeitja med narodi, \xc5\xa1e posebej s sosednjih regionalnih obmo\xc4\x8dij, s ciljem podpiranja znanstveno-raziskovalnega dela predvsem s podro\xc4\x8dij zgodovine, narodopisja, biologije, geografije, arheologije, ekologije in drugih s ciljem vzpodbujanja aktivnosti s podro\xc4\x8dja varstva okolja.'